રણુજા દર્શન કરીને પરત ફરી રહેલા ગોધરાના પરિવારને અકસ્માત : પાંચના મોત
નવગુજરાત સમય | Publish Date: Apr 8 2019 7:22PM
- રાજસ્થાનના બાડમેર - જોધપુર હાઇવે પર ટ્રેલર અને કાર વચ્ચે અકસ્માત : ત્રણનો આબાદ બચાવ
રાજસ્થાનના તીર્થધામ રણુજા ખાતે દર્શન કરીને પરત ફરી રહેલા ગોધરાના પરિવારની કારને નડેલા અકસ્માતમાં દંપતિ સહિત પાંચ વ્યક્તિઓના મોત નીપજ્યા હતા. જ્યારે ત્રણનો આબાદ બચાવ થયો હતો. રાજસ્થાના બાડમેર - જોધપુર હાઇવે પર ટ્રેલર અને કાર વચ્ચે અકસ્માત થયો હતો.
સૂત્રોના જણાવ્યા અનુસાર કાલોલ તાલુકાના સુરેલી ગામના વતની તથા હાલમાં ગોધરા ખાતે રહેતા ધારાશાસ્ત્રી જયેશકુમાર ઇશ્વરભાઇ પરમાર તેમની પત્ની, સાસુ-સસરા તથા સાળાની સાથે ગોધરાથી ઇકો કારમાં શુક્રવારે રણુજા ગયા હતા. રાજસ્થાના રણુજા ખાતે બાબા રામદેવના દર્શન માટે નીકળેલ પરિવાર રવિવારે દર્શન કરીને પરત આવવા નીકળ્યુ હતુ. તે દરમિયાન રવિવારે સાંજના સમયે બાડમેર-જોધપુર હાઇવે પર કવાચ કામ નજીક પુલ પાસે એક ટ્રેલરની સાથે તેમની કારને ગોઝારો અકસ્માત નડ્યો હતો. આ ટ્રેલરની ટક્કર એટલી જબરજસ્ત હતી કે આઠ સવાર સાથેની ઇકો કાર લગભગ દશ ફુટ ઉંચે ઊછળીને હાઇવે પર પટકાઇ હતી.
આ અકસ્માતમાં ઘટના સ્થળે જ ચાર વ્યક્તિઓના મોત નીપજ્યા હતા. જ્યારે એક વ્યક્તિનું બાડમેર હોસ્પિટલમાં સારવાર દરમિયાન મોત નિપજ્યુ હતુ. જ્યારે અન્ય ત્રણનો આબાદ બચાવ થયો હતો.
આ ગોઝારા અકસ્માતમાં ધારાશાસ્ત્રી જયેશકુમાર ઇશ્વરભાઇ પરમાર, તેમના પત્ની ભાવનાબેન ઉપરાંત સાસુ રમીલાબેન ગોવિંદભાઇ પરમાર, કાર ચાલક મિતેશ સોલંકી તથા કાર ચાલકના મિત્ર તખ્તસિંહ રબારીનું મોત નીપજ્યુ હતુ. આ ઘટનાની જાણ થતાં ગોધરા અને સુરેલી ગામમાં શોકની લાગણી પ્રસરી ગઇ હતી. અકસ્માતમાં ઇજા પામેલા નિખિલ ગોવિંદભાઇ પરમાર, ગોવિંદભાઇ પરમાર તથા જયદીપ પરમારને પ્રાથમિક સારવાર આપ્યા બાદ વધુ સારવાર માટે અમદાવાદ સિવિલ હોસ્પિટલ ખાતે ખસેડવામાં આવ્યા હતા. મૃતક પાંચેવના બાડમેર ખાતે પોસ્ટમોર્ટમ કર્યા બાદ મૃતદેહ ગોધરા ખાતે મંગળવારે લાવવા આવશે ત્યાં જ અંતિમવિધી કરનાર હોવાનું સૂત્રોએ જણાવ્યુ હતુ.